
LIETUVOS RESPUBLIKOS SEIMO 

LAIKINOJI TYRIMO KOMISIJA DĖL SUTIKIMO LIETUVOS RESPUBLIKOS SEIMO NARĮ EGIDIJŲ VAREIKĮ PATRAUKTI BAUDŽIAMOJON ATSAKOMYBĖN, SUIMTI AR KITAIP SUVARŽYTI JO LAISVĘ
PAŽYMA

2013 m. birželio 18 d.

Vilnius

1. Lietuvos Respublikos generalinis prokuroras Darius Valys 2013 m. gegužės 21 d. kreipėsi į Lietuvos Respublikos Seimą, prašydamas leisti patraukti Lietuvos Respublikos Seimo narį Egidijų Vareikį baudžiamojon atsakomybėn, suimti ar kitaip suvaržyti jo laisvę.

2. Lietuvos Respublikos Seimas 2013 m. birželio 13 d. nutarimu Nr. XII-368 „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Egidijų Vareikį patraukti baudžiamojon atsakomybėn, suimti ar kitaip suvaržyti jo laisvę sudarymo“ sudarė Lietuvos Respublikos Seimo laikinąją tyrimo komisiją dėl sutikimo Lietuvos Respublikos Seimo narį Egidijų Vareikį patraukti baudžiamojon atsakomybėn, suimti ar kitaip suvaržyti jo laisvę (toliau – Komisija). Komisija sudaryta iš 12 Lietuvos Respublikos Seimo narių:

1) Sergejus JOVAIŠA;

2) Vytautas KAMBLEVIČIUS;

3) Dalia KUODYTĖ;

4) Juzef KVETKOVSKIJ;

5) Orinta LEIPUTĖ;

6) Andrius PALIONIS;

7) Ričardas SARGŪNAS;

8) Algis STRELČIŪNAS;

9) Stasys ŠEDBARAS;

10) Jonas VARKALA;

11) Edvardas ŽAKARIS;

12) Zita ŽVIKIENĖ.

Komisijos pirmininku paskirtas Andrius Palionis. Komisija įpareigota tyrimą atlikti iki 2013 m. birželio 21 d.

3. Lietuvos Respublikos generalinis prokuroras Darius Valys pranešime Lietuvos Respublikos Seimui nurodė, kad Vilniaus apskrities vyriausiojo policijos komisariato Vilniaus rajono policijos komisariate atliekamas ikiteisminis tyrimas Nr. 57-1-753-13 pagal Lietuvos Respublikos baudžiamojo kodekso (toliau – BK) 140 straipsnio 1 dalį dėl fizinio skausmo sukėlimo smurtaujant artimoje aplinkoje.
Ikiteisminio tyrimo metu surinkti duomenys leidžia pagrįstai manyti, kad Egidijus Vareikis sukėlė fizinį skausmą smurtaudamas artimoje aplinkoje. 2013 m. gegužės 4 d., 20.30 val., būdamas apsvaigęs nuo alkoholio savo namuose tyčia mušdamas ir kitaip smurtaudamas artimoje aplinkoje, sukėlė nukentėjusiajai savo sutuoktinei Rozvitai Vareikienei fizinį skausmą.
Šiais savo veiksmais Egidijus Vareikis galimai padarė nusikalstamą veiką, numatytą BK 140 straipsnio 1 dalyje.

Seimo nario Egidijaus Vareikio galimo nurodytų nusikalstamų veikų padarymo aplinkybes pagrindžia ikiteisminio tyrimo metu surinkti duomenys: įvykio vietos apžiūros protokolas, nukentėjusiosios ir liudytojų parodymai, kaip liudytojo apie savo galimai padarytą nusikalstamą veiką apklausto paties Egidijaus Vareikio apklausos protokolas, parodymų patikrinimo vietoje protokolai, tarnybinis pranešimas apie smurtą artimoje aplinkoje, kiti ikiteisminio tyrimo dokumentai.
4. Komisija 2013 m. birželio 18 d. posėdyje išklausė Vilniaus rajono apylinkės prokuratūros prokurorės Ievos Kvedaraitės pateiktą informaciją apie pradėtą baudžiamąjį procesą dėl fizinio skausmo sukėlimo smurtaujant artimoje aplinkoje.
5. Komisija 2013 m. birželio 18 d. posėdyje išklausė Seimo nario Egidijaus Vareikio informaciją apie vykstantį baudžiamąjį procesą dėl fizinio skausmo sukėlimo smurtaujant artimoje aplinkoje. Seimo narys Egidijus Vareikis pripažįsta savo kaltę dėl fizinio skausmo sukėlimo smurtaujant artimoje aplinkoje ir prašo leisti jį patraukti baudžiamojon atsakomybėn, suimti ar kitaip suvaržyti jo laisvę.
6. Pagal 2013 m. birželio 18 d. Komisijos posėdyje pateiktą informaciją, Lietuvos Respublikos generalinio prokuroro Dariaus Valio teikimas leisti Lietuvos Respublikos Seimo narį Egidijų Vareikį patraukti baudžiamojon atsakomybėn, suimti ar kitaip suvaržyti jo laisvę, yra tenkintinas.

7. Komisija, vadovaudamasi Lietuvos Respublikos Seimo statuto 23 straipsniu, Lietuvos Respublikos Seimo laikinųjų tyrimo komisijų įstatymu ir atsižvelgdama į Lietuvos Respublikos Seimo 2013 m. birželio 13 d. nutarimo Nr. XII-368 „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Egidijų Vareikį patraukti baudžiamojon atsakomybėn, suimti ar kitaip suvaržyti jo laisvę sudarymo“ 3 straipsnyje suformuluotą Lietuvos Respublikos Seimo pavedimą, siūlo Lietuvos Respublikos Seimui sutikti, kad Lietuvos Respublikos Seimo narys Egidijus Vareikis būtų patrauktas baudžiamojon atsakomybėn, suimtas ar kitaip suvaržyta jo laisvė.

